I naturen er det bare de sterkeste som overlever. Slik er det også i fondsbransjen.

De store forvalterselskapene har gjerne en håndfull fond. Noen gjør det bra, noen gjør det ikke så bra. De som ikke gjør det så bra, legges ned, og kundene blir overført til et av de andre fondene.

Når fondene er lagt ned, forsvinner de fra Oslo Børs’ fondssider, og de forsvinner fra de ulike fondsleverandørenes hjemmesider.

Les også: Superforvalterens fondsflopper

Når fondene forsvinner fra slike oversikter, fører det til at fondene som er igjen, fremstår som mer vellykket. Dette kalles overlevelsesskjevhet.

Siste fem år har 62 prosent av fondene slått børsutviklingen. Tar man med fondene som er lagt ned, fallet andelen til 47 prosent.

De siste ti årene har 92 prosent av norske aksjefond slått børsutviklingen, ifølge Oslo Børs’ oversikt. Tar vi med fondene som er lagt ned, faller andelen til 65 prosent.

Blant fondene som har vært mulig å få kjøpt hele 2000-tallet, er det 86 prosent som har slått Børsen. Tar vi med fondene som er lagt ned, faller andelen til 57 prosent.

På 2000-tallet er det 22 fond som er lagt ned. Alle de store fondsleverandørene har lagt ned fond. De aller fleste har gjort det svakt, enten i hele perioden på 2000-tallet eller i en kortere periode før de opphørte å eksistere.

Les også: Sjekk ditt aksjefond

Hvis man ser på fondene som har overlevd, har de i gjennomsnitt levert en avkastning som er langt bedre enn børsutviklingen.

Artikkelen fortsetter under annonsen

Fondene har i gjennomsnitt gitt 9,1 prosent i årlig avkastning, noe som er 1,8 prosentpoeng bedre enn Børsen.

Fondene som er lagt ned, har i gjennomsnitt leverte en årlig avkastning på 5,8 prosent, 1,5 prosentpoeng dårligere enn børsutviklingen.

Ser vi på forventet avkastning og risiko for de levende og døde fondene, avtegnes det samme bildet: De fondene som overlever, gjør det noe bedre sammenlignet med børsutviklingen enn de fondene som er lagt ned har gjort det svakere enn børsutviklingen. (Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.